PRIJEDLOG	

[bookmark: _Hlk235365463]Na temelju članka 15. stavka 2. Zakona o javnoj nabavi („Narodne novine“ broj 120/16, 114/22 i 48/26, dalje u tekstu: Zakon) te 59. Statuta Dječjeg vrtića "Suhopolje" Suhopolje („Službeni glasnik“ Općine Suhopolje broj 16/22.), Upravno vijeće Dječjeg vrtića "Suhopolje" Suhopolje, na svojoj ___. sjednici održanoj dana ___. ____ 2026. godine, donijelo je

PRAVILNIK 

O PROVEDBI POSTUPAKA JEDNOSTAVNE NABAVE


OPĆE ODREDBE
Članak 1.

(1) Ovim se Pravilnikom o provedbi postupka jednostavne nabave (u daljnjem tekstu: Pravilnik) uređuju postupci, pravila i uvjeti jednostavne nabave roba, usluga i radova koje će Dječji vrtić „Suhopolje“ Suhopolje (u daljnjem tekstu: Naručitelj) provoditi do vrijednosti pragova za primjenu javne nabave:
1. robe i usluga te provedbu projektnih natječaja procijenjene vrijednosti manje od 50.000,00 eura,
2. radova procijenjene vrijednosti manje od 100.000,00 eura. 

(2) Pojmovi u smislu ovog Pravilnika imaju sljedeća značenja:

1. Cijena je cijena ponude bez poreza na dodanu vrijednost (PDV-a), osim ako je izričito propisano drugačije. 
2. Gospodarski subjekt je fizička ili pravna osoba, uključujući podružnicu, ili javno tijelo ili zajednica tih osoba ili tijela, uključujući svako njihovo privremeno udruženje, koja na tržištu nudi izvođenje radova ili posla, isporuku robe ili pružanje usluga neovisno o mjestu poslovnog nastana. 
3. Kriterij za odabir ponude je mjerilo za rangiranje valjanih ponuda i odabir najpovoljnije ponude, a može biti najniža cijena ili ekonomski najpovoljnija ponuda. 
4. Modul jednostavne nabave je dio Elektroničkog oglasnika javne nabave Republike Hrvatske (dalje u tekstu: EOJN RH) putem kojeg se provode postupci jednostavne nabave. 
5. Naručitelj je Dječji vrtić „Suhopolje“ Suhopolje (dalje u tekstu: Vrtić). 
6. Ponuditelj je gospodarski subjekt koji je dostavio ponudu. 
7. Poziv za dostavu ponuda je poziv kojim Naručitelj poziva gospodarske subjekte na dostavu ponude putem modula jednostavne nabave (slanjem gospodarskim subjektima ili putem javne objave). 
8. Predmet nabave su robe, radovi i usluge. 
9. Ugovor i narudžbenica koja sadrži sve bitne sastojke ugovora su dokumenti kojima se ugovaraju prava i obveze između Naručitelja i odabranog ponuditelja u postupku jednostavne nabave. 
(3) Postupci jednostavne nabave provode se sukladno Financijskom planu i Planu nabave Vrtića.
(4) Pojmovi i izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

Članak 2.

(1) Postupci jednostavne nabave u smislu ovog Pravilnika, prema vrijednosnim pragovima, dijele se na:
1. Postupke jednostavne nabave procijenjene vrijednosti manje ili jednake od 15.000,00 eura. 
2. Postupke jednostavne nabave procijenjene vrijednosti veće od 15.000,00 eura, a manje ili jednake od 25.000,00 eura za nabavu robe i usluga, odnosno manje ili jednake od 45.000,00 eura za nabavu radova. 
3. Postupke jednostavne nabave procijenjene vrijednosti veće od 25.000,00 eura, a manje od 50.000,00 eura za nabavu robe i usluga, odnosno veće od 45.000,00 eura, a manje od 100.000,00 eura za nabavu radova. 
(2) Procijenjena vrijednost nabave je vrijednost nabave bez poreza na dodanu vrijednost (PDV-a).

PRAVILA POSTUPANJA

Članak 3.

(1) Prilikom provedbe postupaka jednostavne nabave propisanih ovim Pravilnikom, u odnosu na sve gospodarske subjekte, poštovat će se načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(2) Jednostavna nabava ne smije biti osmišljena s namjerom da se određenim gospodarskim subjektima neopravdano da prednost ili ih se stavi u nepovoljan položaj.
(3) Odredbe ovog Pravilnika dužne su se primjenjivati na način koji omogućava učinkovitu nabavu te ekonomično i svrhovito trošenje javnih sredstava.
(4) Prilikom određivanja predmeta nabave Naručitelj je dužan postupati pažnjom dobrog gospodarstvenika.
(5) Vrijednost nabave ne smije se dijeliti s namjerom izbjegavanja primjene Zakona ili ovog Pravilnika.

Članak 4.

U provedbi postupaka jednostavne nabave Naručitelj može primjenjivati i druge važeće zakone, podzakonske propise te akte Naručitelja, ovisno o pojedinom predmetu nabave.


Članak 5.

(1) Komunikacija i svaka druga razmjena informacija u provedbi postupaka jednostavne nabave obavlja se primjenom elektroničkih sredstava komunikacije.
(2) Iznimno, kada primjena elektroničke komunikacije nije moguća, komunikacija se može obaviti sredstvima komunikacije koja nisu elektronička.





Članak 6.

(1) Naručitelj će poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(2) Na sprječavanje, prepoznavanje i uklanjanje sukoba interesa primjenjuju se odredbe članaka 75. – 83. Zakona.

Članak 7.

(1) Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni.
(2) Opis predmeta nabave ne smije pogodovati određenom gospodarskom subjektu.
(3) Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.
(4) Predmet nabave i procijenjena vrijednost nabave određuju se planom nabave.

Članak 8.

(1) Naručitelj je obvezan donijeti plan nabave za kalendarsku godinu te ga ažurirati prema potrebi.
(2) Plan nabave može se mijenjati i dopunjavati na način da sve izmjene i dopune moraju biti vidljivo naznačene u odnosu na osnovni plan nabave.
(3) Plan nabave i sve njegove kasnije promjene javni naručitelj obvezan je objaviti u EOJN RH.
(4) Registar ugovora i sve njegove kasnije promjene naručitelj je obvezan objaviti u EOJN RH.
(5) U planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura bez PDV-a.
(6) Stavke procijenjene vrijednosti nabave moraju biti usklađene s financijskim planom Vrtića.
(7) Plan nabave donosi se najkasnije u roku 30 dana od dana donošenja financijskog plana Vrtića.



POSTUPAK JEDNOSTAVNE NABAVE PROCIJENJENE VRIJEDNOSTI MANJE ILI JEDNAKE OD 15.000,00 EURA

Članak 9.

(1) Postupke jednostavne nabave procijenjene vrijednosti nabave manje ili jednake od 15.000,00 eura priprema ravnatelj Vrtića prikupljanjem jedne ili više ponuda.
(2) Odabranom ponuditelju izdaje se narudžbenica ili se s njim sklapa ugovor o nabavi.
(3) Narudžbenicu odnosno ugovor iz stavka 2. ovog članka priprema ravnatelj Vrtića.








STRUČNO POVJERENSTVO   

Članak 10.

(1) Za provedbu postupaka čija je procijenjena vrijednost veća od 15.000,00 eura ravnatelj vrtića odlukom o imenovanju imenuje Povjerenstvo za jednostavnu nabavu (u daljnjem tekstu: Povjerenstvo) te određuje njegove obveze i ovlasti u provođenju postupaka jednostavne nabave. 
(2) U sastavu Povjerenstva su najmanje tri člana koji ne moraju biti zaposlenici Naručitelja. 
(3) Obveze i ovlasti Povjerenstva su:
- priprema postupka nabave: priprema uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, priprema poziva na dostavu ponuda, tehničkih specifikacija, ponudbenih troškovnika i ostalih dokumenata vezanih uz predmet nabave,
- provedba postupka nabave: pokretanje postupka u modulu jednostavne nabave u EOJN-u RH, upućivanje poziva gospodarskim subjektima kroz sustav ili pokretanje javne objave, otvaranje pristiglih ponuda, izrada zapisnika o pregledu i ocjeni ponuda, te izrada prijedloga odluke o odabiru ili poništenju postupka ravnatelju Vrtića. 


POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA

Članak 11.

(1) Za nabavu roba ili usluga procijenjene vrijednosti veće od 15.000,00 eura do 25.000,00 eura, odnosno za nabavu radova procijenjene vrijednosti veće od 15.000,00 eura do 45.000,00 eura,  Povjerenstvo šalje poziv na dostavu ponuda na adrese minimalno tri gospodarska subjekta putem modula jednostavne nabave u EOJN RH ili ga javno objavljuje u EOJN-u te provodi postupak sukladno ovom Pravilniku.
(2) Za nabavu roba ili usluga procijenjene vrijednosti veće od 25.000,00 EUR, a manje od 50.000,00 eura, odnosno za nabavu radova procijenjene vrijednosti veće od 45.000,00 eura, a manje od 100.000,00 eura, Povjerenstvo javno objavljuje poziv na dostavu ponuda u modulu jednostavne nabave EOJN RH te provodi postupak sukladno ovom Pravilniku.
(3) Iznimno, Naručitelj nije obvezan provesti postupak jednostavne nabave putem javne objave u EOJN-u, već ga provodi slanjem poziva na dostavu ponuda putem EOJN-a na adresu jednog ili više gospodarskih subjekata:
a) ako nije podnesena nijedna ponuda ili nijedna valjana ponuda u prethodno provedenom
postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
· ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
· ako iz tehničkih razloga predmet nabave može isporučiti samo određeni gospodarski subjekt,
· ako je to nužno radi zaštite isključivih prava, uključujući prava intelektualnog vlasništva.
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
(4) Primjena iznimke iz stavka 3. ovoga članka označava se u EOJN-u RH prilikom pokretanja postupka, a detaljni razlozi i objektivno opravdanje obvezno se navode i obrazlažu u Zapisniku o pregledu i ocjeni ponuda.


SADRŽAJ POZIVA NA DOSTAVU PONUDA

Članak 12.
(1) Poziv na dostavu ponuda sadrži:
· naziv, OIB, adresu i kontakt podatak Naručitelja,
· podatke o gospodarskim subjektima s kojima je Naručitelj u sukobu interesa,
· osnovne informacije o predmetu nabave (opis, tehničke specifikacije, količina),
· procijenjenu vrijednost nabave bez PDV-a,
· primjereni rok za podnošenje zahtjeva za pojašnjenje ili izmjenu poziva na dostavu ponude te primjereni rok za produženje roka za dostavu ponuda u slučaju bitne izmjene poziva na dostavu ponuda,
· navod je li cijena promjenjiva ili nepromjenjiva, a ako je cijena ponude promjenjiva, Naručitelj u pozivu na dostavu ponude određuje način i uvjete izmjene cijene,
· ako je predmet nabave podijeljen na grupe, navod o mogućnosti podnošenja ponuda za jednu, više ili sve grupe,
· mjesto i rok izvođenja radova, isporuke robe ili pružanja usluga,
· kriterij za odabir ponude,
· način dostave ponuda, način i rok plaćanja,
· primjereni rok za dostavu ponuda,
· podatke o pravnoj zaštiti,
· datum objave poziva u EOJN-u RH.

(2) Poziv na dostavu ponuda može sadržavati podatke o traženim jamstvima, uvjete sposobnosti ponuditelja te razloge za isključenje ponuditelja. Na sredstva, vrste i visinu jamstva, moguće uvjete sposobnosti te razloge za isključenje odgovarajuće se primjenjuju odredbe ZJN-a.  
(3) Poziv na dostavu ponuda mora se izraditi na hrvatskom jeziku i latiničnom pismu i ta jezična verzija predstavlja isključivo vjerodostojan tekst. 

ROK ZA DOSTAVU PONUDA

Članak 13.

(1) Rok za dostavu ponuda određuje se razmjerno u pozivu na dostavu ponuda i ovisi o karakteristikama predmeta nabave. 
(2) Rok za dostavu ponuda ne može biti kraći od 5 (pet) radnih dana od dana slanja poziva na dostavu ponuda putem EOJN-a, a u slučaju javne objave poziva na dostavu ponuda u EOJN-u rok za dostavu ponuda ne može biti kraći od 7 (sedam) radnih dana od dana javne objave. 
(3) Iznimno, ako je žurna situacija propisno opravdana od strane Naručitelja, Naručitelj može odrediti kraći rok za dostavu, ali ne kraći od 3 (tri) radna dana od dana javne objave poziva na dostavu ponuda u EOJN-u RH.

XII. POSTUPAK DOSTAVE PONUDA

Članak 14.

(1) Za vrijeme roka za dostavu ponuda gospodarski subjekti mogu zahtijevati objašnjenja vezano za poziv na dostavu ponuda najkasnije tijekom trećeg dana prije roka određenog za dostavu ponuda.
(2) Pod uvjetom da je zahtjev dostavljen pravodobno, Naručitelj je obvezan odgovor staviti na raspolaganje svima objavom na EOJN-u najkasnije dan prije roka određenog za dostavu ponuda.
(3) U slučaju bitne izmjene poziva na dostavu ponuda Naručitelj je dužan razmjerno produžiti rok za dostavu ponuda za minimalno 3 (tri) radna dana, računajući od dana slanja izmjene na objavu.

Članak 15.

[bookmark: _Hlk50545017](1) Ponuda mora biti izrađena prema zahtjevima iz poziva za dostavu ponuda. Ponuditelj izražava cijenu ponude u eurima. U cijenu ponude bez PDV-a moraju biti uračunati svi troškovi i popusti.
(2) Pod uvjetima i ograničenjima iz ZJN-a ili propisanim u pozivu na dostavu ponuda, ponuditelji u ponudi mogu uključiti i druge gospodarske subjekte u svojstvu podugovaratelja, odnosno gospodarskih subjekta na čiju se sposobnost ponuditelj oslanja.

Članak 16.

(1) Ponuditelj može do isteka roka za dostavu ponuda dostaviti izmjenu ili dopunu ponude na isti način kao i osnovnu ponudu s obveznom naznakom da se radi o izmjeni ili dopuni ponude.
(2) Do trenutka otvaranja ponuda nije dopušteno davanje informacija o zaprimljenim ponudama. 

OTVARANJE, PREGLED I OCJENA PONUDA

Članak 17.

(1) Protekom roka za dostavu ponuda Povjerenstvo otvara i provjerava ponude, a EOJN RH generira zapisnik o otvaranju ponuda.
(2) Ponude otvaraju najmanje dva člana Povjerenstva.
(3) Otvaranje ponuda u postupcima jednostavne nabave nije javno. 
(4) Iznimno, Naručitelj može u pozivu na dostavu ponuda odrediti da će otvaranje ponuda biti javno. 
(5) U slučaju da je postupak vođen putem javne objave poziva na dostavu ponuda putem EOJN-a RH, javno se objavljuje generirani zapisnik o otvaranju ponuda.

Članak 18.

(1) Nakon otvaranja ponuda Povjerenstvo pregledava i ocjenjuje ponude na temelju uvjeta i zahtjeva koji su traženi u pozivu na dostavu ponuda te izrađuje zapisnik o pregledu i ocjeni ponuda.
(2) Pregled i ocjena ponuda su tajni do donošenja odluke Naručitelja.
(3) Ako su informacije ili dokumentacija koje je trebao dostaviti ponuditelj nepotpuni ili pogrešni ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od ponuditelja da dopune, razjasne, upotpune ili dostave nužne informacije ili dokumentaciju u primjerenom roku. Komunikacija između Naručitelja i ponuditelja vodi se putem EOJN-a RH. Navedeno postupanje ne smije dovesti do pregovaranja vezano za kriterij za odabir ponude.
(4) Ponudbeni list, ponudbeni troškovnik, jamstvo za ozbiljnost ponude i izjave/dokazi o sposobnosti koji su izričito traženi kao uvjet u pozivu ne smatraju se dokumentima koji nedostaju te Naručitelj ne smije zatražiti ponuditelja da iste dostavi tijekom pregleda i ocjene ponuda.

KRITERIJ ZA ODABIR PONUDA

Članak 19.

(1) Kriterij za odabir valjane ponude može biti najniža cijena ili ekonomski najpovoljnija ponuda.
(2) U postupku jednostavne nabave Naručitelj je dužan odbiti ponudu ponuditelja ako utvrdi da je ponuđena cijena:
- veća od 25.000,00 eura bez PDV-a za nabavu roba i usluga, odnosno veća od 45.000,00 eura bez PDV-a za nabavu radova u slučajevima kada je postupak proveden slanjem poziva na tri adrese bez javne objave u modulu jednostavne nabave EOJN-a RH ili
- jednaka ili veća od zakonskih pragova iznad kojih se obvezno primjenjuje Zakon o javnoj nabavi.
(3) Ako je cijena najpovoljnije ponude veća od procijenjene vrijednosti nabave, ali ne prelazi vrijednosti iz stavka 2. ovog članka, Naručitelj takvu ponudu može prihvatiti ako ima ili će imati osigurana sredstva.

RAČUNSKA ISPRAVNOST PONUDE

Članak 20.

(1) Povjerenstvo provjerava računsku ispravnost ponude. Ako se utvrdi računska pogreška, Povjerenstvo će od ponuditelja elektroničkim sredstvima komunikacije putem EOJN-a RH zatražiti prihvat ispravka računske pogreške u primjerenom roku koji ne može biti kraći od 3 (tri) dana. 
(2) Ponuditelj je dužan u zadanom roku koji odredi Naručitelj potvrditi prihvaćanje ispravka, a u protivnom se ponuda odbija kao nepravilna , sukladno odredbama ovoga Pravilnika.

ODLUKE NARUČITELJA

Članak 21.

Zapisnik o otvaranju te zapisnik o pregledu i ocjeni ponuda za nabave čija je procijenjena vrijednost veća od 15.000,00 eura potpisuje Povjerenstvo te predlaže ravnatelju Vrtića  donošenje odluke o odabiru ili odluke o poništenju postupka.
Članak 22.

(1) Naručitelj će tijekom pregleda i ocjene ponuda odbiti ponude ako utvrdi da je ponuda nepravilna, neprihvatljiva ili neprikladna.  
(2) Nepravilna ponuda je ponuda koja nije u skladu s pozivom na dostavu ponuda ili je primljena izvan roka za dostavu ponuda ili postoje dokazi o tajnom sporazumu ili korupciji ili nije rezultat tržišnog natjecanja ili je Naručitelj utvrdio da je cijena ponude izuzetno niska ili se radi o ponudi ponuditelja koji nije prihvatio ispravak računske pogreške.
(3) Neprihvatljiva ponuda je ponuda čija cijena prelazi procijenjenu vrijednost nabave, odnosno osigurana novčana sredstva Naručitelja za nabavu, odnosno pragove određene člankom 19. stavkom 2. ovoga Pravilnika ili ponuda ponuditelja koji ne ispunjava kriterije za kvalitativni odabir gospodarskog subjekta ili ponuda ponuditelja za kojeg se utvrdi da je u sukobu interesa.
(4) Neprikladna ponuda je ponuda koja u cijelosti ne odgovara potrebama Naručitelja u opisu predmeta nabave, troškovniku ili tehničkim specifikacijama te bez značajnih izmjena ne može zadovoljiti potrebe i zahtjeve iz poziva na dostavu ponuda.

Članak 23.

(1) Naručitelj može poništiti postupak jednostavne nabave ako postanu poznate okolnosti zbog kojih ne bi došlo do pokretanja postupka jednostavne nabave ili bi došlo do sadržajno drugačijeg poziva da su bile ranije poznate.
(2) Naručitelj je obvezan poništiti postupak jednostavne nabave u sljedećim slučajevima:
· ako nije pristigla nijedna ponuda,
· ako nakon odbijanja ponuda ne preostane nijedna valjana ponuda,
· ako su cijene svih ponuda koje nisu odbijene veće od procijenjene vrijednosti nabave i osiguranih sredstava,
· ako se utvrdi sukob interesa koji se ne može na drugi način otkloniti,
· ako je to potrebno radi zaštite javnog interesa.
(3) Ako se ponuđena cijena ili trošak čine izuzetno niskima, Naručitelj može uz odgovarajuću primjenu odredaba Zakona o javnoj nabavi od ponuditelja zatražiti objašnjenje cijene. Naručitelj je dužan odbiti ponudu ako dostavljeno objašnjenje i dokazi zadovoljavajuće ne objašnjavaju nisku razinu ponuđene cijene ili troška.



Članak 24.

(1) Naručitelj je obvezan istovremeno izvijestiti sve ponuditelje koji su dostavili ponudu o rezultatima pregleda i ocjene ponuda dostavom odluke o odabiru ili odluke o poništenju postupka (u daljnjem tekstu: Odluka).
(2) Odluku donosi ravnatelj Vrtića najkasnije u roku od 15 (petnaest) dana od dana otvaranja ponuda, osim ako nije drugačije određeno pozivom na dostavu ponuda.
(3) U postupcima jednostavne nabave procijenjene vrijednosti veće od 15.000,00 eura, Odluka se objavljuje u EOJN-u RH i smatra se dostavljenom svim sudionicima jednostavne nabave istekom dana u kojem je objavljena.
(4) Odluka postaje izvršna:
· objavom Odluke o odabiru u slučaju da je pristigla samo jedna ponuda, odnosno objavom Odluke o poništenju kada nije pristigla niti jedna ponuda,
· istekom roka za prigovor, ako prigovor nije izjavljen,
· dostavom odluke o prigovoru ravnatelja Vrtića kojom se prigovor odbacuje, odbija ili se obustavlja postupak, ako je na Odluku izjavljen prigovor.
(5) Naručitelj je obvezan nakon donošenja Odluke o odabiru ponovno rangirati ponude te izvršiti provjeru, ne uzimajući u obzir ponudu prvotno odabranog ponuditelja, te na temelju kriterija za odabir ponude donijeti novu Odluku o odabiru ili, ako postoje razlozi, poništiti postupak nabave ako prvotno odabrani ponuditelj:
· nije dostavio izjavu o produženju roka valjanosti ponude i jamstvo za ozbiljnost ponude,
· u roku valjanosti odustane od svoje ponude,
· je dostavio neistinite podatke, odnosno podatke koji predstavljaju davanje lažnih, nevjerodostojnih ili krivotvorenih informacija koje mogu utjecati na postupak nabave,
· nije dostavio dokaz o ispunjenju posebnih uvjeta za izvršenje ugovora ili dokaz o ispunjavanju uvjeta i zahtjeva koje je potrebno ispuniti sukladno posebnim propisima ili stručnim pravilima, ako su takvi dokazi traženi u pozivu na dostavu ponuda,
· je odbio potpisati ugovor o nabavi ili
· nije dostavio jamstvo za uredno ispunjenje ugovora, ako je zahtijevano u pozivu na dostavu ponuda.

ZAHTJEV ZA UVID U DOKUMENTACIJU

Članak 25.

(1) Nakon dostave Odluke o odabiru ili poništenju postupka, ponuditelj može podnijeti zahtjev za uvid u dokumentaciju najkasnije dan prije isteka roka za prigovor.
(2) Naručitelj je obvezan uvid iz stavka 1. ovoga članka omogućiti najkasnije idući radni dan do 15:00 sati, uvidom u cjelokupnu dokumentaciju dotičnog postupka putem EOJN-a RH, uključujući zapisnike i dostavljene ponude.
(3) Iznimno od stavka 2. ovoga članka, uvid se neće omogućiti u dokumente koji su označeni tajnima, dokumente koji sadrže podatke o mrežnim i informacijskim sustavima kojima se Naručitelj služi u svom poslovanju, informacije o mjerama za zaštitu i sprječavanje incidenata sukladno propisima o kibernetičkoj sigurnosti, kao ni u dijelove ponuda čije bi otkrivanje moglo predstavljati prijetnju sa stajališta kibernetičke sigurnosti.

PRAVNA ZAŠTITA

Članak 26.

(1) Na Odluku u postupku jednostavne nabave čija je procijenjena vrijednost veća od 15.000,00 eura dopušteno je podnijeti prigovor u pisanom obliku ravnatelju Vrtića.
(2) Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi ili projektnog natječaja i koji je pretrpio ili bi mogao pretrpjeti štetu od navodnoga kršenja subjektivnih prava.
(3) Prigovor se izjavljuje ravnatelju Vrtića elektroničkim sredstvima komunikacije putem EOJN-a RH u roku od 3 (tri) dana od dana dostave Odluke, a u suprotnom će se prigovor odbaciti kao nepravovremen.
(4)  Podnošenje prigovora odgađa sklapanje ugovora do donošenja odluke o prigovoru.
(5) O prigovoru odlučuje ravnatelj Vrtića u roku od 15 kalendarskih dana od dana primitka prigovora.
(6) U postupcima jednostavne nabave čija je procijenjena vrijednost manja ili jednaka 15.000,00 eura, prigovor nije dopušten.

Članak 27. 

(1) Podnositelj prigovora može odustati od prigovora sve do otpreme odluke o prigovoru.
(2) Odustanak od prigovora ne može se opozvati.
(3) Ako podnositelj prigovora odustane od prigovora, ravnatelj Vrtića će donijeti zaključak o obustavi postupka po prigovoru.

Članak 28. 

(1) Ravnatelj Vrtića u postupku po prigovoru može:
· obustaviti postupak,
· odbaciti prigovor zbog nedopuštenosti, nepravodobnosti, nedostatka pravnog interesa ili ako je izjavljen od neovlaštene osobe,
· odbiti prigovor kao neosnovan,
· usvojiti prigovor te u tom slučaju poništiti Odluku ili cijeli postupak jednostavne nabave.
(2) Odluka o prigovoru mora biti detaljno obrazložena.
(3) Odluka o prigovoru dostavlja se svim sudionicima objavom u sustavu EOJN-a RH.
(4) Postupak po prigovoru ne smatra se upravnim postupkom u smislu Zakona o općem upravnom postupku, niti se protiv odluke ravnatelja Vrtića može izjaviti žalba Državnoj komisiji za kontrolu postupaka javne nabave.





UGOVORI O JEDNOSTAVNOJ NABAVI

Članak 29.

(1) S odabranim ponuditeljem sklapa se ugovor o jednostavnoj nabavi u roku od 30 dana od dana izvršnosti odluke o odabiru odnosno donošena odluke o prigovoru.
(2) Ugovorne strane izvršavaju ugovor o nabavi u skladu s uvjetima određenima u pozivu na
dostavu ponuda i odabranom ponudom.
(3) Izvršenje ugovora o jednostavnoj nabavi prati i kontrolira Jedinstveni upravni odjel.
(4) Podaci o sklopljenim ugovornim obvezama i njihovom izvršenju unose se u registar ugovora sukladno zakonu, a evidenciju vodi Jedinstveni upravni odjel.  

IZMJENE UGOVORA O JEDNOSTAVNOJ NABAVI

Članak 30.

(1) Naručitelj smije izmijeniti ugovor o jednostavnoj nabavi tijekom njegova trajanja bez provođenja novog postupka jednostavne nabave uz odgovarajuću primjenu članaka 315. – 320. ZJN-a.
(2) Izmjene ugovora o nabavi Naručitelj je obvezan objaviti u registru ugovora u roku od 30 dana od dana izmjene ugovora.
(3) Neovisno o pravilima izmjene ugovora, izmjena ugovora o jednostavnoj nabavi nije dopuštena ako bi rezultirala promjenom cijene koja bi:
- za ugovor o jednostavnoj nabavi kojoj je prethodio postupak predviđen za nabave vrijednosti do 15.000,00 eura, prešla vrijednost ugovora od 15.000,00 eura bez PDV-a,
- za ugovor o jednostavnoj nabavi robe i usluga čija je procijenjena vrijednost nabave bila jednaka ili manja od 25.000,00 eura, prešla vrijednost ugovora od 25.000,00 eura bez PDV-a, a postupak nije proveden javnom objavom u EOJN-u,
- za ugovor o jednostavnoj nabavi radova čija je procijenjena vrijednost nabave bila jednaka ili manja od 45.000,00 eura, prešla vrijednost ugovora od 45.000,00 eura bez PDV-a, a postupak nije proveden javnom objavom u EOJN-u,
- u svakom slučaju prešla zakonski prag za primjenu javne nabave.

PROJEKTNI NATJEČAJ
Članak 31.
(1) Ovaj članak Pravilnika primjenjuje se na:
1. projektne natječaje organizirane kao dio postupka koji prethodi postupku dodjele ugovora o jednostavnim nabavama usluga,
2. projektne natječaje s nagradama ili isplatama sudionicima.
(2) U slučajevima iz stavka 1. točke 1. ovoga članka, procijenjena vrijednost nabave temelji se na procijenjenoj vrijednosti nabave za ugovor o jednostavnoj nabavi usluga, uključujući moguće nagrade ili isplate sudionicima.
(3) U slučajevima iz stavka 1. točke 2. ovoga članka, procijenjena vrijednost nabave temelji se na ukupnom iznosu nagrada i isplata, uključujući procijenjenu vrijednost nabave za ugovor o jednostavnoj nabavi usluga koji bi se poslije mogao sklopiti ako je Naručitelj naveo svoju namjeru da dodijeli takav ugovor u obavijesti o projektnom natječaju.

POHRANA DOKUMENTACIJE
Članak 32.
Svu dokumentaciju nastalu u provedbi postupka jednostavne nabave po ovom Pravilniku Naručitelj je obvezan čuvati najmanje četiri godine od završetka postupka.

PRIJELAZNE I ZAVRŠNE ODREDBE

Članak 33.

(1) [bookmark: _Hlk235366106]Postupci jednostavne nabave započeti do dana stupanja na snagu ovog Pravilnika, dovršit će se prema odredbama Pravilnika o provedbi postupaka jednostavne nabave Dječjeg vrtića „Suhopolje“ Suhopolje KLASA: 406-01/21-04/1, URBROJ: 2189/60-01/01-21-1 od 7. rujna 2021. godine.
(2) [bookmark: _Hlk164171000][bookmark: _Hlk235365931][bookmark: _Hlk234849292]Danom stupanja na snagu ovog Pravilnika prestaje važiti Pravilnik o provedbi postupaka jednostavne nabave Dječjeg vrtića „Suhopolje“ Suhopolje  KLASA: 406-01/21-04/1, URBROJ: 2189/60-01/01-21-1 od 7. rujna 2021. godine.
(3) (3) Postupci jednostavne nabave pokrenuti prije stupanja na snagu ovog Pravilnika dovršit će se prema odredbama akta koji je bio na snazi u trenutku pokretanja postupka.

Članak 34.

(1) Ovaj Pravilnik, kao i sve njegove daljnje izmjene i dopune, objavljuju se na oglasnoj ploči i internetskim stranicama Naručitelja te se čini dostupnim u EOJN-u RH.
(2) Ovaj Pravilnik  stupa na snagu 1. rujna 2026. godine.
KLASA: 011-01/26-01/3
URBROJ: 2189-60-01/01-26-___                                                                                    
						PREDSJEDNICA UPRAVNOG VIJEĆA
                                                                                              Zlata Rončević


Ovaj Pravilnik objavljen je na mrežnoj stranici i oglasnoj ploči Dječjeg vrtića „Suhopolje“ Suhopolje,  dana ____.___. ________. godine.

	                                               		                        RAVNATELJICA
                                                                                                     Valeria Toth   

